ועדת הכספים, כנסת 20, פרוטוקול מספר 1192, 2018-12-18 11:40

מיקי לוי: אני פותח את ישיבת ועדת הכספים בנושא צו היטלי סחר ואמצעי הגנה (היטל יבוא הנובע מהסכם העדפה)(הוראת שעה), התשע"ט-2019 (יבוא טובין שמקורם בארה"ב).

מיקי לוי: משרד הכלכלה, בבקשה.

רחל גולדשטיין: הלשכה המשפטית, משרד הכלכלה.

רחל גולדשטיין: צו היטלי סחר ואמצעי הגנה נועד לשקף את הסכם הסחר עם ארצות הברית.

רחל גולדשטיין: למדינת ישראל יש הסכם סחר חתום עם ארצות הברית שבו יש התחייבויות מסוימות בשלל פריטי מכס שמפורטים כאן בהמשך, בהם אנחנו נותנים או הפחתה על המכס הרגיל או שאנחנו נותנים יבוא או שיש פטור כללי ממכס וכל ההטבות האלה מעוגנות בהסכם הזה.

איתן ברושי: למה שר האוצר לא חתם?

רחל גולדשטיין: אין כאן התנגדות עקרונית.

איתן ברושי: לא משנה.

איתן ברושי: כותב שר הכלכלה.

איתן ברושי: יש לציין כי הועברה טיוטת הדוח ושר האוצר לא חתם.

איתן ברושי: זה כמו מחירי החלב?

איתן ברושי: הוא לא חותם כי הוא לא מסכים?

איתן ברושי: למה אנחנו צריכים לאשר מה ששר האוצר לא אישר?

שלומית ארליך: תבהירו את התהליך לגבי שר האוצר.

רחל גולדשטיין: לפי החוק אנחנו מעבירים את החוק לאישור שר האוצר.

רחל גולדשטיין: אנחנו נותנים לו 21 ימים להגיב.

רחל גולדשטיין: במהלך הזמן הזה גם יצרנו קשר ודיברנו עם כל מיני גורמים במשרד האוצר.

רחל גולדשטיין: הם יודעים את מה שגם אנחנו יודעים ששיקול הדעת בצו הזה הוא מינימלי ביותר כי זה משקף הסכם סחר קיים.

איתן ברושי: מה זה חשוב?

איתן ברושי: אתם באים אלינו בעניין כאילו טכני ושר האוצר לא חותם.

איתן ברושי: למה אנחנו נחתום?

איתן ברושי: אנחנו חותמת גומי?

רחל גולדשטיין: אני רק אוסיף ואומר שהחוק קובע שעד 21 ימים, אם הוא לא הגיב, זה נחשב כאילו הוא נתן את אישורו.

איתן ברושי: אני רק שאלתי למה הוא לא חתם.

איתן ברושי: לא שאלתי מה הפרוצדורה.

רחל גולדשטיין: הוא לא צריך לחתום.

רחל גולדשטיין: אנחנו מתייעצים אתו.

איתן ברושי: ומה הוא אומר?

שלומית ארליך: היא אומרת שאם הוא לא חותם תוך 21 ימים, רואים בזה אישור.

שלומית ארליך: ברגע שהוא לא מגיב תוך 21 ימים, לא מאשר את הצו, השר יכול להמשיך ולהטיל תוך חמישה ימים את היטל היבוא.

איתן ברושי: כך זה מתנהל.

רחל גולדשטיין: אני רוצה להבהיר דבר נוסף.

רחל גולדשטיין: הצו הקיים היום הוא תקף עד סוף 2018.

רחל גולדשטיין: אם הוא לא יאושר עד סוף 2018, המכסים עולים.

איתן ברושי: אבל גם שר האוצר יודע את זה.

מיקי לוי: ברושי, לפעמים אני צריך לתת את השכפ"ץ לשר האוצר.

מיקי לוי: בסדר.

מיקי לוי: אני אתן לו את השכפ"ץ כי אם אני לא אצביע כאן עכשיו בהיעדרו של היושב ראש המיתולוגי גפני, בעוד כמה ימים המחירים יעלו.

מיקי לוי: זה מה שאת אומרת.

מיקי לוי: אם אני חוצה את קו ה-31 בדצמבר 2018.

רחל גולדשטיין: היינו תחת לחץ זמן כי אחרת היינו ממתינים יותר.

איתן ברושי: כך הממשלה עובדת?

איתן ברושי: מה שלא בלחץ, לא מתקדם?

תהילה פרץ ורון: אדוני, אני חייבת להסביר את הפרוצדורה.

תהילה פרץ ורון: הפרוצדורה שנקבעה בחוק היטלי סחר – דרך אגב, היא לא רק לגבי הצו הזה אלא גם לגבי צווים אחרים – בסופו של דבר אנחנו לא רוצים להמיס על השרים בירוקרטיה שלא לצורך.

תהילה פרץ ורון: זאת אומרת שיש שלל חוקים שנקבעה בהם איזו הסכמה שבשתיקה.

תהילה פרץ ורון: זאת אומרת שאותו שר צריך לבוא ולומר, אתה נותן לו את ההזדמנות לומר שהוא לא חפץ בזה, אני לא רוצה את זה.

תהילה פרץ ורון: אבל במידה והוא לא אמר כלום והוא ראה את זה – אנחנו יודעים שהוא ראה את זה כי אנחנו בקשר מאוד מאוד הדוק עם גורמים במשרד האוצר, עם רשות המכס וגורמים רלוונטיים לתהליך, אנחנו יודעים ששר האוצר מודע לזה.

תהילה פרץ ורון: אם הוא לא בא ואמר שהוא לא רוצה את זה, כמו שדרך אגב היו היטלי סחר אחרים שוועדת הכספים בוודאי יודעת, ששר האוצר כן אמר שהוא לא רוצה אותם והביע התנגדות.

תהילה פרץ ורון: פועלים לפי הפרוצדורה.

תהילה פרץ ורון: בשורה התחתונה, זו הפרוצדורה שנקבעה בחוק דווקא בשביל לייעל תהליכים ולא כדי לומר שכך הממשלה עובדת וכולי.

מיקי לוי: בקיצור, החוק מאפשר לו לא לחתום.

תהילה פרץ ורון: כן.

תהילה פרץ ורון: הוא מאפשר לו לומר שאין לו עמדה מיוחדת בזה והכול בסדר.

שלומית ארליך: אם אני מבינה נכון, הצו מורכב מפרטים טכניים ויש חמישה פרטים שהם מהותיים.

רחל גולדשטיין: הצו הוא בעיקרו זהה לצו הקודם שהיה.

רחל גולדשטיין: יש צו שתקף עכשיו.

רחל גולדשטיין: רוב הצו זהה לצו הקיים.

רחל גולדשטיין: יש כאן שני שינויים.

רחל גולדשטיין: יש שינויים שהם טכניים.

רחל גולדשטיין: פעם בחמש שנים יושב האורגניזיישן ומשנים קצת את פריטי המכס לכאן ולשם.

רחל גולדשטיין: אנחנו שינינו מהצו הקודם לצו הזה בהתאם לשינויים הטכניים שלהם.

רחל גולדשטיין: זה אומר שבעצם אנחנו קובעים מספרים אחרים שאומרים את אותו דבר שאמר הצו הקודם.

רחל גולדשטיין: אלה שינויים טכניים.

רחל גולדשטיין: בנוסף לזה יש עוד שינויים מהותיים.

שלומית ארליך: חמישה שינויים מהותיים.

רחל גולדשטיין: יש ארבעה תיקונים שנובעים בגלל אי התאמה עם ההסכם עם ארצות הברית.

רחל גולדשטיין: כלומר, גילינו שטעינו.

רחל גולדשטיין: גילינו שבצו הקודם לא נתנו הטבות שאותם הפקנו בארצות בהסכם אתם שאנוחנו ניתן.

שלומית ארליך: תפרטי באיזה פרטים מדובר.

רחל גולדשטיין: יש פריט מכס 20-081991, שקדים.

רחל גולדשטיין: הוספנו 56 טון בפטור בתוספת השלישית לצו.

שלומית ארליך: בעצם בצו הקודם המכסה לא הייתה קיימת למרות שהיא הייתה צריכה להיות קיימת.

רחל גולדשטיין: כל מה שאני אומרת, אלה דברים שבעצם בהסכם עם ארצות הברית הם קיימים ובשל טעות זה לא היה קיים בצו הקודם.

רחל גולדשטיין: פריט 07-108090, ירקות קפואים.

רחל גולדשטיין: בצו הקודם בתוספת השנייה היה 10 אחוזים הפחתה של המכס ואז הסתבר שזה בפטור מוחלט.

רחל גולדשטיין: לכן מחקנו את זה.

אבשלם וילן: מתי ירקות קפואים בפטור מוחלט?

רחל גולדשטיין: בארצות הברית.

רחל גולדשטיין: צריך להוריד את זה גם בתוספת השלישית כי כאמור זה בפטור.

רחל גולדשטיין: פריט מכס 12-024100, אגוזי אדמה.

רחל גולדשטיין: בצו הקודם בטעות הייתה רק מכסה לייבוא בפטור ממכס.

שלומית ארליך: של 244 טון.

רחל גולדשטיין: והוספנו הפחתה של 10 אחוזים בהתאם להסכם.

רחל גולדשטיין: זה נותן 10 אחוזים הפחתה גורפת.

רחל גולדשטיין: בנוסף, 15-099090, שמן זית.

איתן ברושי: הכול חקלאות.

רחל גולדשטיין: הכול חקלאות.

אבשלם וילן: משרד החקלאות אישר את זה?

רחל גולדשטיין: כן.

איתן ברושי: איפה האישור שלהם?

תהילה פרץ ורון: לא צריך אישור שלהם.

איתן ברושי: אני צריך.

איתן ברושי: איפה האישור של משרד החקלאות?

תהילה פרץ ורון: אם אתה רוצה, אתה מוזמן לדבר אתם אבל אנחנו לא צריכים אישור בכתב.

תהילה פרץ ורון: דרך אגב, הם היו אמורים להגיע לדיון, הם מגיעים כל שנה לדיון אבל ברגע האחרון הם הודיעו לנו שנציג מטעמם לא מגיע.

איתן ברושי: בבית הזה יש מספיק נציגים של משרד החקלאות.

איתן ברושי: מה שמעסיק אותם זו ההתיישבות בשטחים.

מיקי לוי: אם היא אומרת שהיה, אתה מוזמן לבדוק.

איתן ברושי: אנחנו לא יכולים לאשר דבר כזה.

רחל גולדשטיין: זה תוך התייעצות עם משרד החקלאות ועל דעתם.

רחל גולדשטיין: אין כאן שום דבר שהוא ללא התייעצות אתם.

תהילה פרץ ורון: אתה רוצה שאני אעלה את הגורם המקצועי במשרד החקלאות?

איתן ברושי: שיבוא לכאן.

איתן ברושי: הם מסתובבים בבניין.

איתן ברושי: אבו, אתה מכיר את המספרים האלה?

אבשלם וילן: אני לא מכיר ואני די מופתע.

אבשלם וילן: יש כאן כל מיני הגדלות אבל למשל עם אגוזי האדמה, בוטנים, זה חדש לי.

מיקי לוי: אנחנו מגדלים אגוזי אדמה ובוטנים?

איתן ברושי: כן.

איתן ברושי: אגוזי אדמה ובוטנים, זה אותו הדבר.

מיקי לוי: ברושי, אם זה בהתאם שהיה.

אבשלם וילן: אתה מוריד כאן עוד 10 אחוזים ועוד 10 אחוזים.

אבשלם וילן: אני לא שמעתי שמשרד החקלאות אומר.

אבשלם וילן: אני מאמין לכם אבל הוא לא היה כאן.

אבשלם וילן: הם פותחים מכסים בלי לדבר אתנו.

רחל גולדשטיין: ההסכם קיים.

רחל גולדשטיין: מדינת ישראל התחייבה עליו.

איתן ברושי: מה מקבלים בתמורה?

רחל גולדשטיין: זה שבשל טעות זה לא היה קיים בצו, זה לא משנה.

רחל גולדשטיין: זה קיים 22 שנים.

אבשלם וילן: אגסים ותפוחים גם בהסכם?

אביגיל שטמלר פז: יש מכסות.

אבשלם וילן: והגדלתם את המכסות?

אביגיל שטמלר פז: לא נגעו בו.

מיקי לוי: שמן הזית הוא הרביעי?

מיקי לוי: כמה הייתה הטעות הטכנית?

שלומית ארליך: התחלת לדבר על שמן זית ולא סיימת.

רחל גולדשטיין: בצו יש טעות של 10 אחוזים הפחתה.

רחל גולדשטיין: מחקנו את ה-10 אחוזים הפחתה כי לפי ההסכם שנעשה עם ארצות הברית, זה אמור להיות פטור.

אבשלם וילן: שמן זית שמיובא מארצות הברית פטור ממכס?

רחל גולדשטיין: שמן זית מסוים.

רחל גולדשטיין: יש הרבה סוגים.

אבשלם וילן: למשל על שמני זית מאיטליה ומספרד, יש מכסים.

רחל גולדשטיין: כן.

אבשלם וילן: אני רוצה להבין למה מארצות הברית זה יותר יקר.

רחל גולדשטיין: למה המחיר בחנויות יותר יקר?

אבשלם וילן: לא.

אבשלם וילן: איזה סוגי שמן זית מייבאים מארצות הברית?

אבשלם וילן: זה סוג ספציפי או שזה כללי?

תהילה פרץ ורון: המכסה היא כללית לייבוא של שמן זית.

תהילה פרץ ורון: כמובן שמן זית למאכל ולא למאור.

תהילה פרץ ורון: כל זמן שזה שמן זית למאכל, זה לא חשוב אם זה מותג מסוים או מחברה מסוימת.

אבשלם וילן: כלומר, יש פטור לשמן זית מארצות הברית.

אבשלם וילן: אדוני היושב ראש, נטעו בארץ קרוב ל-200,000 דונם זיתים בעשור האחרון וכל יבוא כזה מכפיל את המחיר.

מיקי לוי: משרד הכלכלה, לכם יש קשר – ואני אתכם בעניין הזה מול משרד החקלאות.

מיקי לוי: אין לי את היכולת בשנייה הזו לבוא ולהתמודד מול משרד החקלאות.

מיקי לוי: את הדברים היה צריך להסדיר בין משרד החקלאות לבין משרד הכלכלה.

מיקי לוי: מכיוון שהם לא הוסדרו, אין לי אלא לקיים את ההסכם שקיים, כמה שנים?

רחל גולדשטיין: משרד החקלאות אישר את זה.

מיקי לוי: אז גמרנו.

מיקי לוי: ברושי, אתה מצביע בעד?

רחל גולדשטיין: רגע.

רחל גולדשטיין: לא סיימנו.

רחל גולדשטיין: יש עוד מיץ ענבים.

רחל גולדשטיין: אנחנו מחזירים משהו שהוצא בהוראת שעה.

שלומית ארליך: צריך לומר בצורה מסודרת.

שלומית ארליך: בצו הקודם שהתחילה שלו הייתה לפני שנתיים, דובר על מכסה של 100,000 ליטר.

שלומית ארליך: לאחר מכן הובאו פעמיים, בשתי פעימות בהתאם, תיקונים לוועדה, לתקן ולהגדיל את המכסה ל-200,000 ובעצם עכשיו אתם מבקשים לתקן את זה באופן קבוע.

רחל גולדשטיין: להשאיר את ה-200,000.

איתן ברושי: אדוני, אני רוצה כל זאת לשאול.

איתן ברושי: אני מבין שיש כאן אינפורמציה חלקית והאחריות שלכם היא לא על כל התמונה.

איתן ברושי: מה השורשים של ההסכם הזה?

איתן ברושי: אני זוכר שבמשרד החקלאות התעקשו על 1,000 טון תפוחים שארצות הברית הגיעה לרכוש אותם.

איתן ברושי: כאן מדובר בדבר מאוד בעייתי לנו לאשר.

איתן ברושי: מאיפה זה מתחיל?

איתן ברושי: מה התמורה שישראל מקבלת?

איתן ברושי: אנחנו מייצאים להם משהו ללא מכס בחקלאות?

אביגיל שטמלר פז: כן.

אביגיל שטמלר פז: לפי ההסכם מ-1985, הסכם אזור סחר חופשי בין ארצות הברית לבין ישראל, ואגב, לפי ההסכם הזה כל האמצעים התעשייתיים פטורים במכס.

אביגיל שטמלר פז: גם אנחנו מייבאים לארצות הברית באפס וגם מייצאים לארצות הברית באפס.

איתן ברושי: כל המוצרים?

אביגיל שטמלר פז: מוצרים תעשייתיים.

אביגיל שטמלר פז: מוצרים חקלאיים, עדיין יש עליהם מכסים.

אביגיל שטמלר פז: אגב, למדינת ישראל יש הרבה יותר מכסים.

איתן ברושי: את אומרת שיש כאן הדדיות.

אביגיל שטמלר פז: יותר מזה.

אביגיל שטמלר פז: ישראל מקבת הרבה יותר הטבות.

איתן ברושי: במכס בארצות הברית.

אביגיל שטמלר פז: נכון.

איתן ברושי: ומה למשל אנחנו מייצאים להם ללא מכס?

איתן ברושי: יש לך דוגמה או שתיים?

אביגיל שטמלר פז: המון דברים.

אביגיל שטמלר פז: יותר קל להגיד מה אנחנו לא מייצאים.

איתן ברושי: תגידי דבר או שניים.

איתן ברושי: אנחנו רוצים לשמוע דבר או שניים.

מיקי לוי: תן לה לומר.

איתן ברושי: היא לא יודעת.

מיקי לוי: היא יודעת.

אביגיל שטמלר פז: אני באה לומר מה לא פטור.

אביגיל שטמלר פז: כל השאר פטור.

מיקי לוי: מה לא פטור?

אביגיל שטמלר פז: לא פטור, הרבה סוגי גבינות.

אביגיל שטמלר פז: גלידה.

אביגיל שטמלר פז: מוצרי חלב בעיקר מוצרי בשר.

אביגיל שטמלר פז: רוב הירקות פטורים.

מיקי לוי: ברושי, השוק בארצות הברית קצת יותר גדול מהשוק במדינת ישראל ולכן אם אתה רוצה שנפיל את ההסכם- - -

איתן ברושי: אני לא מפיל.

איתן ברושי: אני שואל כדי להבין.

מיקי לוי: אנחנו איזה צ'ופצי'ק לארצות הברית ואנחנו מייצאים חופשי.

אבשלם וילן: למרות ההסכם, כבר היה אצלי פעמיים, כל פעם מגיע סגן או תת שר החקלאות האמריקאי ומנסה לשכנע אותנו לפתוח עוד תפוחים, עוד אגסים וכולי.

אבשלם וילן: ואנחנו מתנגדים.

אבשלם וילן: לצערי משרד החקלאות בפעמיים האחרונות אמר מה הבעיה, הסכים ועצרנו את זה.

אבשלם וילן: הסכם מסחר מ-1985 הוא טוב מאוד לישראל ולא צריך לפגוע בו אבל שיתכבד משרד החקלאות ויסביר.

אבשלם וילן: אני לא קיבלתי את ההסברים.

אבשלם וילן: אני במצב הפוך.

אבשלם וילן: אני מייצג את מדינת ישראל מול יותר מפעם אחת ואומר תירגעו, אנחנו טיפה בים מבחינת

אבשלם וילן: כם אבל אצלנו תפוחים ואגסים גדלים בגבול הצפון, ברמת הגולן, ביישובי לבנון חיים מזה ואתם תהרגו את קו הגבול שלנו.

אבשלם וילן: לא בא חשבון.

אבשלם וילן: זה לא הגיוני.

מיקי לוי: אני אתך בעניין הזה.

אבשלם וילן: אני לא שומע שמשרד החקלאות אומר את זה.

אבשלם וילן: אני אומר לך דבר מאוד חמור.

אבשלם וילן: מנכ"ל משרד החקלאות והשר אדישים אם מחר בגליל, ברמת הגולן, ייפלו הזנים האלה ויהיה יבוא אמריקאי.

מיקי לוי: לצורך העניין, אם הם היו גדלים ביהודה ושומרון, הם היו מגנים על זה בחירוף נפש.

אבשלם וילן: אני לא רוצה להיכנס לזה.

מיקי לוי: לי מותר.

אבשלם וילן: עמדותיי ידועות אבל אני חושב שההתנהגות שלהם לא תקינה.

אבשלם וילן: לפחות היו צריכים להראות בוועדה ואת זה לשחרר.

אבשלם וילן: הם עושים את כל המהלכים האחרים.

מיקי לוי: מה שמונח לפנינו זה תיקון טכני.

מיקי לוי: ההסכם הוא הסכם קיים.

מיקי לוי: אנחנו לא משנים את המהות של ההסכם.

שלומית ארליך: חמש נקודות שדיברנו עליהן.

מיקי לוי: חמש הנקודות היו קיימות.

מיקי לוי: מקורן בטעות שכרגע תוקנה.

שלומית ארליך: נבהיר.

שלומית ארליך: נכון שההסכם היה קיים והתיקונים ברובם הם טכניים אבל חמש נקודות עליהן דיברנו בפירוט, אלה תיקונים שהם מהותיים שבהם משנים את ההסכם.

רחל גולדשטיין: ארבעה משקפים את ההסכם.

רחל גולדשטיין: הצו הקודם לא שיקף.

מיקי לוי: בסדר.

מיקי לוי: הארבעה בפנים.

מיקי לוי: מהו החמישי?

רחל גולדשטיין: מיץ ענבים.

מיקי לוי: זה משהו חדש?

רחל גולדשטיין: בעבר זה אושר על ידי הוועדה אבל זה לא משקף את ההסכם.

טמיר כהן: עשיתם סקרינינג על כל ההסכם שלא בשנה הבאה נגלה עוד דברים מהותיים?

רחל גולדשטיין: נעשתה כאן עבודת נמלים.

טמיר כהן: אנחנו כבר כל כך מכירים את הריטואל.

איתן ברושי: אני אגיש רביזיה ובדיון הבא יבוא נציג משרד החקלאות ויסביר את העניין.

מיקי לוי: בסדר.

מיקי לוי: תגיש רביזיה.

רחל גולדשטיין: מה אתה רוצה שהוא יסביר?

איתן ברושי: את מה שנאמר כאן על-ידי אבו וילן ועל ידי, שיש פה אי הבנה.

מיקי לוי: הוועדה לא תזמין את משרד החקלאות.

מיקי לוי: אני מבקש משניכם לשבת עם משרד החקלאות.

מיקי לוי: אני כמלא מקומו של היושב ראש לא יכול למנוע ממך להגיש רביזיה אבל אני לא רואה טעם לעצור את הסכמי הסחר בין מדינת ישראל הקטנה לבין ארצות הברית.

מיקי לוי: לכן אני הולך להצבעה.

שלומית ארליך: יש ארבעה תיקונים בנוסח הצו כפי שמופיע אצלכם.

רועי פולקמן: אם אתה מעכב, יש אפשרות לנהל את הדיון הזה.

רועי פולקמן: אם המטרה היא לעכב.

מיקי לוי: אני לא הולך להכשיל הסכמי סחר עם ארצות הברית.

מיקי לוי: אני אומר לך את זה כאופוזיציה.

רועי פולקמן: אני מוכן לעזור בדיון הזה.

מיקי לוי: אני אביא את הרביזיה ביום הזה.

מיקי לוי: יש לו חצי שעה ללכת ולדבר עם מי שהוא רוצה.

מיקי לוי: אני לא הולך להכשיל את הסכמי הסחר בינינו לבין ארצות הברית.

איתן ברושי: מה הבהלה?

איתן ברושי: תראו מה אתם עושים.

מיקי לוי: לא בהלה.

רועי פולקמן: הבוקר פגש אותי המנכ"ל.

רועי פולקמן: אם תרצה עזרה, אנחנו יכולים לדבר.

איתן ברושי: הוא דיבר אתך על החטיבה להתיישבות?

רועי פולקמן: כן.

רועי פולקמן: זה מה שמעניין אותם.

מיקי לוי: תקריאי את השינויים.

רחל גולדשטיין: יש שלושה תיקונים טכניים לחלוטין.

רחל גולדשטיין: יש את נוסח הצו.

רחל גולדשטיין: יש שלושה תיקונים טכניים.

איתן ברושי: אתם באים אלינו עם שישה מוצרים חקלאיים.

אביגיל שטמלר פז: כרגע זה לא משנה.

אביגיל שטמלר פז: יש הסכם.

איתן ברושי: את יודעת כמה כל דבר הזה פוגע בחקלאות?

שלומית ארליך: בעמוד 14 למעלה, פרט שמופיע כ-03022310, זאת טעות בהקלדה וצריך להיות 03032310.

שלומית ארליך: נכון?

רחל גולדשטיין: כן.

רחל גולדשטיין: בעמוד 15 - 07108090.

שלומית ארליך: הירקות הקפואים.

רחל גולדשטיין: כן.

רחל גולדשטיין: צריך להוריד את זה.

שלומית ארליך: הוא ירד מהתוספת השלישית.

רחל גולדשטיין: כן.

שלומית ארליך: הוא נמצא בתוספת השנייה?

רחל גולדשטיין: לא.

רחל גולדשטיין: זה יהיה פטור לגמרי.

שלומית ארליך: בסדר.

שלומית ארליך: זה נמחק.

רחל גולדשטיין: הדבר השלישי, אני רואה שהוא כן קיים.

שלומית ארליך: בסדר.

שלומית ארליך: אפשר להצביע.

מיקי לוי: מי בעד אישור צו היטלי סחר ואמצעי הגנה (היטל יבוא הנובע מהסכם העדפה) (הוראת שעה), התשע"ט-2019 (יבוא טובין שמקורם בארה"ב)?

מיקי לוי: מי נגד?

מיקי לוי: מי נמנע?

מיקי לוי: בעד – רוב

מיקי לוי: צו היטלי סחר ואמצעי הגנה (היטל יבוא הנובע מהסכם העדפה) (הוראת שעה), התשע"ט-2019 (יבוא טובין שמקורם בארה"ב) נתקבל.

שלומית ארליך: עם רביזיה או בלי?

מיקי לוי: בלי רביזיה.

איתן ברושי: אני לא אבקש רביזיה, אבל אני מבקש מכם שתבדקו.

מיקי לוי: תודה רבה.

מיקי לוי: הישיבה נעולה.